उत्तर प्रदेश के भदोही में फैक्ट्री में ब्लास्ट, 11 लोगों की मौत   
शनिवार सुबह हुई घटना
कई लोग गंभीर रूप से घायल 
पुलिस ने शुरू की मामले की जांच
उत्तर प्रदेश के भदोही में शनिवार की सुबह एक फैक्ट्री में विस्फोट हो गया. इस पूरी घटना में अभी तक 11 लोगों के मौत की खबर आ रही है. जबकि कई लोग गंभीर रूप से घायल हो गए. घटना की सूचना मिलने के बाद मौके पर पहुंची पुलिस ने घायलों को पास के अस्पताल में भर्ती करा दिया है. जबकि मारे गए लोगों के शव को कब्जे में लेकर उसे पोस्टमॉर्टम के लिए भेजा गया. राहत और बचाव कार्य के लिए एनडीआरएफ की टीम को भी लगाया गया है. पुलिस के मुताबिक चौरी क्षेत्र के रोटहां गांव निवासी इरफान मंसूरी पटाखा बनाने और बेचने का काम करता हैं.
 
11 people died in an explosion in a 2-storey building in Bhadohi today; latest visuals from the spot. Police say, 'the building was a carpet factory but locals say fire-crackers were also being manufactured here. Forensic&Bomb disposal teams also came here, we've collected clues' pic.twitter.com/J11ukiF4nT
इरफान ने अपने मकान में ही पटाखा बनाने की फैक्ट्री बना रखी थी. इसके अलावा भूतल पर पटाखे की दुकान भी थी. शनिवार की सुबह तकरीबन 11 बजे मकान में जोरदार ब्लास्ट हो गया. ब्लास्ट के चलते आसपास के दो मकानों में भी दरारें आ गईं. विस्फोट इतना तगड़ा था कि घरों की दीवारें 100 मीटर दूर तक गिरे.मौके पर पहुंचे  डीएम राजेंद्र प्रसाद के मुताबिक मलबे के अंदर कुछ और लोग दबे हैं. घटना किस कारण से हुई, ये अब तक साफ नहीं हो पाया है. गौरतलब है कि ओड़िशा के बालेश्वर जिले में वर्ष 2017 दीपावली से एक दिन पहले पटाखों की एक अवैध फैक्ट्री में विस्फोट होने से कम से कम छह लोगों की मौत हो गई थी. धटना नौ अन्य गंभीर रूप से घायल हो गए थे. लोगों के मलबे में फंसे होने की आशंका जताई जा रही थी. 
बालेश्वर के जिलाधिकारी प्रमोद कुमार दास ने बताया कि यहां से करीब 12 किलोमीटर दूर एक मकान में शाम करीब चार बजे एक जोरदार धमाका हुआ.मकान में पटाखे बनाए जा रहे थे. छह लोगों की मौके पर ही मौत हो गई. उनके शव मिले हैं. दास ने कहा, बिना किसी कानूनी लाइसेंस के अनधिकृत रूप से पटाखे बनाए जा रहे थे. उन्होंने बताया कि 9 घायलों में से 7 को कटक के एससीबी मेडिकल कॉलेज अस्पताल भेजा गया था. अन्य दो का जिला मुख्यालय अस्पताल में इलाज चल रहा था. स्थानीय लोगों ने बताया कि धमाका इतना जबर्दस्त था कि मकान के परखच्चे उड़ गए और भारी नुकसान हुआ. मारे गए लोगों के शव इतने क्षत-विक्षत थे कि उनकी पहचान नहीं हो पा रही थी. पुलिस के अनुसार जांच के बाद ही विस्फोट की सटीक वजह सामने आ पाएगी.